
ACORD 96/2007, DE 27  DE MARÇ, DEL PLE DEL CONSELL DE L’AUDIOVISUAL DE CATALUNYA

Expedient núm. 4/A/2007. Autorització d’una modificació de l’estructura accionarial de la societat Emissions Digitals de Catalunya, SA

1. Antecedents

I. El 29 de novembre de 2006 la societat Emissions Digitals de Catalunya, SA, va presentar davant la Delegació Territorial del Govern de la Generalitat a Barcelona (registre entrada 92.236/2006) un escrit sol·licitant l’autorització administrativa relativa a la transmissió de diverses accions del seu capital per part de l’actual titular, Tradia Telecom, SA a favor de Catalunya Comunicació, SL, juntament amb la documentació acreditativa de l’operació.

II. La societat sol·licitant és titular d’un contracte de gestió de serveis públics consistent en l’explotació, mitjançant el règim de concessió, d’un canal múltiple en règim de gestió indirecta i emissió principal en obert del servei públic de televisió digital terrestre, de multifreqüència i cobertura territorial a Catalunya als canals 33 (Barcelona), 36 (Girona), 53 (Lleida) i 51 (Tarragona), d’acord amb Acord d’adjudicació del Govern de la Generalitat de Catalunya d’1 d’agost de 2003. El contracte administratiu corresponent es va formalitzar el 17 de setembre de 2003.

III. El 26 de setembre de 2006 el Tribunal Constitucional va dictar provisió mitjançant la qual s’admetia a tràmit el recurs d’inconstitucionalitat presentat per l’Advocat de l’Estat, en data 1 d’agost de 2006, en representació del President del Govern, contra diversos preceptes de la LCA i mitjançant la qual es tenia per invocat per part del President del Govern l’article 161.2 de la Constitució. En conseqüència, d’acord amb el que disposa l’article 30 de la Llei orgànica 2/1979, de 3 d’octubre, del Tribunal Constitucional (LOTC), el Tribunal Constitucional va suspendre la vigència i aplicació dels preceptes impugnats, des de la data en que es va interposar el recurs d’inconstitucionalitat per les parts del procés i des del dia de la publicació en el Butlletí Oficial de l’Estat (BOE) per a tercers. Com a conseqüència d’aquest fet va quedar suspesa la competència del Consell de l’Audiovisual de Catalunya per tramitar i resoldre sobre els projectes de modificació de l’estructura accionarial o empresarial dels prestadors de serveis de comunicació audiovisual.

IV. En data 18 de gener de 2007 el Tribunal Constitucional va dictar interlocutòria mitjançant la qual s’acordava aixecar la suspensió dels preceptes impugnats de la LCA, llevat de l’article 56 i de la disposició transitòria segona  (BOE núm. 31 de 5 de febrer de 2007).

V. El 13 de febrer de 2007 va tenir entrada en aquest Consell (registre entrada 339/2007) la sol·licitud, entre d’altres, d’autorització del negoci jurídic objecte del present informe, juntament amb la documentació acreditativa del mateix, trameses per la Direcció General de Comunicació i Serveis de Difusió Audiovisuals, al correspondre seva tramitació i resolució al Consell.

VI. Vist l’informe dels serveis del Consell de l’Audiovisual de Catalunya.

2. Consideracions jurídiques
2.1. Competència del Consell de l’Audiovisual de Catalunya

L’article 41 i la lletra b de l’apartat 1 de la disposició transitòria cinquena de la Llei 22/2005, de 29 de desembre, de la comunicació audiovisual de Catalunya (LCA) estableixen que el Consell de l’Audiovisual de Catalunya esdevé l’òrgan competent per a la tramitació i resolució dels expedients de modificació de l’estructura accionarial o empresarial dels prestadors dels serveis de comunicació audiovisual iniciats amb posterioritat a l’entrada en vigor de la Llei.
2.2. Descripció de la modificació de l’estructura de capital sotmesa a informe
La societat Emissions Digitals de Catalunya, SA sol·licita autorització per a una operació que comporta canvis en la seva estructura accionarial, ja què es tracta d’una societat anònima, amb un capital de 3.000.000 € dividit en 3000 accions de valor nominal 1.000 € cadascuna, numerades correlativament de l’1 al 3.000, ambdues incloses. Aquest capital estava dividit abans de la modificació que es subjecta a autorització entre els accionistes i amb les proporcions següents: Catalunya Comunicació, SL, titular d’un 82,5%; Tradia Telecom, SA, titular d’un 10%; Catalana de Televisió 2003, SA, titular d’un 5%, i Orfeó Català, titular d’un 2,5%.

L’operació objecte d’aquest informe és la compravenda de les 300 accions propietat de Tradia Telecom, SA, números 151 a 450, ambdues incloses, representatives del 10% del capital d’Emissions Digitals de Catalunya, SA, en favor de Catalunya Comunicació, SL, segons es desprèn de la corresponent còpia compulsada de l’escriptura de compravenda d’accions, sotmesa a condició suspensiva, atorgada davant el notari de Barcelona, senyor Antonio Rosselló Mestre el 20 de novembre de 2006 amb número de protocol 5575. 
Com a conseqüència de l’esmentada operació, l’estructura de capital d’Emissions Digitals de Catalunya, SL passa a ésser la següent: Catalunya Comunicació, SL, titular d’un 92,5%; Catalana de Televisió 2003, SA, titular d’un 5%, i Orfeó Català, titular d’un 2,5%.

Es conclou que l’adquisició objecte del present informe no suposa cap canvi significatiu en l’estructura del capital ni en el control de la mateixa.

Per tot l’ exposat, el Ple del Consell de Audiovisual de Catalunya adopta els següents:

ACORDS
1. Autoritzar, als efectes d’allò que disposa l’article 41 de la Llei 22/2005, de 29 de desembre, de la comunicació audiovisual de Catalunya, la transmissió de 300 accions números 151 a 450, ambdues incloses, representatives del 10% del capital d’Emissions Digitals de Catalunya, SA, per part de la seva actual titular Tradia Telecom, SA en favor de Catalunya Comunicació, SL.
2. Recordar que l’autorització del negoci jurídic objecte d’aquest Acord s’entén sens perjudici de la plena vigència del règim jurídic concessional aplicable a Emissions Digitals de Catalunya, SA d’acord amb el que estableix la normativa vigent i els compromisos particulars assumits per la societat concessionària.                                                                                                                                                                                                                                                                                                                                                                                                                                                                                                                                                                                                                                                                                             

3. Notificar aquest Acord a la societat Emissions Digitals de Catalunya, SA i a la Direcció General de Comunicació i Serveis de Difusió Audiovisuals del Departament de Cultura i Mitjans de Comunicació.

Barcelona, 27 de març de 2007

Josep M. Carbonell i Abelló                                  Santiago Ramentol i Massana

President                                                               Conseller secretari en funcions 



1

